રાજકોટની સૌથી મોટી ખાસિયત એ છે કે રાજકોટમાં વર-વધૂ બન્નેની કમ્બાઇન્ડ ડિઝાઇનના વેડિંગ સેટ બનાવવા ઉપરાંત રાજકોટની સોની બજારમાં અઢી હજારથી માંડીને પચીસ લાખ રૂપિયાના દાગીના તૈયાર મળે છે. આ ભાવની વાત થઈ, પણ એવું જ ઑર્નામેન્ટ્સમાં છે. રાજકોટના સોની બજારમાં જો ફરો તો આ એક જ માર્કેટમાં ખાલી નેકલેસની દોઢ હજાર ડિઝાઇન જોવા મળે તો વેડિંગ રિંગની પણ લગભગ એટલી જ વરાઇટી જોવા મળે. વરાઇટીઓમાં નવીનતા અને ભાવમાં આટલી મોટી રેન્જ દેશ આખાના એક પણ સોની બજારમાં નહીં હોવાથી પણ રાજકોટને પસંદ કરવામાં આવે છે એવું માનતાં રાજકોટના જાણીતા શોરૂમ થ્ભ્લ્ ગોલ્ડ ગૅલેરીનાં સોનલ પાલા કહે છે, ‘સોનાના દાગીના વિશ્વાસના આધારે ખરીદાતા હોય છે. રાજકોટની જ્વેલરી માર્કેટ પર અજાણ્યાઓને પણ વિશ્વાસ છે. રાજકોટના અમુક સોનીઓ તો એવા છે કે તેમને ત્યાં આજે કસ્ટમરની ત્રીજી અને ચોથી પેઢી ખરીદી કરવા આવે છે. આટલો લાંબો સંબંધ હોવાથી અમારા ગ્રાહક પાસેથી અમને દાગીનાના પ્રૂફની પણ જરૂર નથી પડતી. અમે ઑર્નામેન્ટ્સ હાથમાં લઈને જ ઓળખી જઈએ છીએ કે એ દાગીનો અમારો છે કે નહીં. જો દાગીનો અમારો હોય તો અમે પુરાવાઓ વિના જ અદલાબદલી કરી આપીએ છીએ.’